**V6. Melgardsetra – Leppskardet – Leppkampen - Stylskardet**



Fra Melgardsetra følger en DNT-merking mot Storkvolvbua, rett opp lia. Oppe på flata møter en råket fra Roasetra og Jentfjellet, men fortsetter over bekken og innover til bjørkeskogen og opp til Leppskardet. Over myrene innover er det litt vått, men råket er tydelig og lett å følge.

Oppe i Leppskardet, 1175 moh, møtes flere råk. Den T-merka stien fortsetter rett fram og vestover til Nordbua og Storkvolvbua. Det går også et råk ned mot Leppvatnet. Vassenden vel har vardet et råk over Nordre Ongsjøfjellet, som ender i råket mellom Badekaret og Søre Ongsjøfjellet.

Nordover er det vardet et råk som går over første del av Leppkampen og videre til Stylskardet. Etter å ha passert varden for statsallmenningen oppe på toppen, fortsetter råket ned i Brattskardet. Derfra går råket først flatt og så i slak stigning, før det bikker utfor mot Bågåskardet. Et lite parti er det noe ur, men så følges en tørr og fin rabbe nedover. Etter kryssing av bekken fra Øvre Stylskardtjønnet kommer en innpå råket fra Nordbua og Megrunnstjønna.

For å komme mot Espedalen igjen svinger en til høyre ned lia til Nedre Stylskardtjønnet. Der er det fine rasteplasser. Herfra går hovedråket til Nordgardsetra, men for å komme tilbake til Melgardsetra fortsetter en rett ned lia. Der det flater ut, tar det av nok et råk til Nordgardsetra. En fortsetter rett fram, krysser en bekk og går bratt utfor drøyt 100 meter, til kryss med ei planert skiløype. Denne følger en sørøstover lia like til Melgardsetra.